1 Abbas de Egris qui dicitur in abbatia sua missam celebrasse in conventu, tempore laboris, in praesentia comitissae quam omnes dicunt fecisse sibi ministrari in quadam parte domus illius, et de monacho de quo dicitur decem libras furto tulisse, et in domo illa manet fere impunitus, committitur abbatibus de Cicador et de Bocan, qui apud Egris veniant et quod contra formam Ordinis praesumptum invenerint, auctoritate Capituli generalis digne corrigant et emendent. Abbas vero de Egris veniat ad sequens Capitulum veniam petiturus et responsurus ad obiecta. 2 Inhibetur a Capitulo generali ne cui, interveniente quocumque pretio, consortium Ordinis nostri promittatur. 3 Auctoritate Capituli generalis iniungitur universis abbatibus ut qui sponte sua promiserunt ad serviendum Domino Papae, hodie suppleant quod minus fecerunt. Alii autem ad consilium quatuor primorum abbatum, antequam recedant ab eis de consilio eorum sic nos adiuvent ut promissam pecuniam competenter reddere valeamus. 4 De servientibus ita retractatur sententia quod abbas cuius serviens tumultum fecerit in qualibet primarum domorum nostrarum vel infra, nullum servientem ducat deinceps ad quatuor primas domos vel infra, tempore Capituli generalis nisi de licentia eiusdem ; conversus vero eiusdem abbatis septem diebus continuis abstineat a vino, a die illa qua factus fuerit tumultus. 5 Praecipitur a Capitulo generali ut eleemosynae quae deferuntur Capitulo aequis portionibus distribuantur per singulos, nec de cetero ad usus alios expendantur. 6 Quoniam aliqui abbates dicuntur minus esse solliciti quam deberent definitiones Capituli generalis secum deferre ad domos proprias, districte praecipitur, ut singuli abbates ad Capitulum venientes definitiones generales habere satagant, in reditu suo in suis capitulis recitandas. 7 Qui hoc neglexerint, tribus diebus sint in levi culpa, uno eorum in pane et aqua. Visitatores vero, tempore visitationis suae, definitiones illius anni sibi exigant praesentari, et quemcumque abbatem invenerint huius mandati transgressorem, illi poenam supradictam peragere denuntient a Capitulo constitutam. Illis autem abbatibus qui, illo anno non venerint ad Capitulum, patres abbates per se vel per visitatores definitiones illas faciant exhiberi. 8 Statuitur a Capitulo generali ut electiones et creationes abbatum fiant in propriis domibus quae vacant, et non alibi, secundum quod scriptum est in Charta Charitatis. 9 Si quis abbas Ordinis nostri miserit ad aliquem abbatem monachum vel conversum Ordinis nostri sine vestibus vel vestium pretio, ei ex charitate recipere voluerit, licentiam habeat, sed ex necessitate non tenetur. 10 Canonicis Sancti-Victoris Parisiensibus conceditur ut beneficiis Ordinis nostri associentur, et cum ceteris inscribantur. De petitione vero sua hoc eis conceditur quod canonicos suos non sollicitabimus et sollicitari prohibemus a nostris. 11 Ut uniformitas ubique in Ordine observetur, statutum est a Capitulo generali, ut abbati numquam fiat processio nisi benedicto. 12 De abbate de Sturcelborne qui dicitur grangias quas dicit sibi inutiles saecularibus tradidisse, et qui dicitur patri abbati fuisse inobediens, committitur abbatibus de Tulleio et de Salem qui accedant ad domum, et diligenter inquirant de praemissis, et quomodo invenerint, sequenti Capitulo faciant nuntiare. 13 Abbas de Ligno cui anno praeterito praeceptum fuit ut veniret hoc anno ad Capitulum et non venit, de quo etiam dicitur quod numquam venerit ad Capitulum, poenam super hoc scriptam sustineat, videlicet omni sexta feria sit in pane et aqua, et extra stallum abbatis donec Cistercio se praesentet, et nihilominus anno sequenti veniat super hoc veniam petiturus ; alioquin sciat se esse depositum. Abbas de Sambucina hoc ei denuntiet. 14 Abbas Fossae Novae qui iniunxit episcopo ut visitaret abbatiam suam de Curatio et invisitata remansit, tribus diebus sit in levi culpa, uno eorum in pane et aqua. 15 Abbas de Morelore qui non renuntiavit Capitulo quid actum sit de abbate de Turribus Aquilarum, cum renuntiare deberet, sententiam sustineat a Capitulo latam scilicet tribus diebus sit in levi culpa, uno eorum in pane et aqua. Abbas de Superadde hoc ei denuntiet. 16 Abbati de Karrazeto cui praeceptum est a Capitulo multoties ut 60 obolos quos debet reddere abbati de Begar et usque modo reddere distulit, praecipitur iterato ut satisfaciat iam dicto abbati de eadem pecunia in praesentiarum, si potest, vel si modo non potest, saltem usque Pascha, alioquin ex tunc omni quarta et sexta feria sit in pane et aqua, usque dum satisfecerit competenter. 17 Abbas de Caduno qui debuerat providisse filiabus suis de Gundum et Fontis-Villermi libros ecclesiasticos nec providit, tribus diebus sit in levi culpa, uno eorum in pane et aqua, et usque ad sequens Capitulum ad consilium abbatis Pontiniaci, quod nondum est factum, studeat emendare. Abbas Pontiniaci hoc ei denuntiet. 18 Abbati de Stafarda conceditur ut mittat conventum ad illum locum quem Villermus Vintimiliensis contulit ad abbatiam construendam. 19 Abbas Casae Novae qui fuit inobediens patri abbati, tribus diebus sit in levi culpa, uno eorum in pane et aqua. 20 Abbatibus de Vacellis, de Quintiaco, de Cassaniis, de Sancto-Godardo, et de Villa-Longa conceditur ut mittant Romam. 21 Abbas S. Sebastiani qui venire debuit hoc anno ad Capitulum, ad litteras Domini Papae redditur excusatus, sed sequenti anno, omni occasione remota, se praesentet. Abbas de Fossa-Nova hoc ei denuntiet. 22 Abbates Bonifontis, de Benedictione, de Floran, et de Mathaplana, qui non venerunt ad Capitulum, cum venire deberent, poenam sustineant constitutam scilicet omni sexta feria sint in pane et aqua, et extra stallum abbatis donec Cistercium veniant, et ad sequens Capitulum nihilominus veniant super hoc veniam petituri. Abbas de Scala-Dei hoc eis denuntiet. 23 De abbate Locedii qui ad mandatum visitatoris non venit ad Capitulum, committitur abbati de Firmitate, qui diligenter inquirat quare non venerit, et de excessibus eius, et auctoritate Capituli digne corrigat quod invenerit emendandum. 24 Abbas de Morelore et de Spina qui neglexerunt terminare querelam quae vertitur inter abbates de Mera et de Karrazeto, a Capitulo generali sibi commissam, poenam sustineant super hoc constitutam, videlicet ut sex diebus sint in levi culpa, duobus eorum in pane et aqua, et iterum committitur eisdem terminanda infra sequens Capitulum. Abbas de Superaddo hoc eis denuntiet. 25 Abbas de Gradis qui non venit ad Capitulum cum venire deberet, poenam sustineat constitutam, scilicet, tribus diebus sint in levi culpa, uno eorum in pane et aqua, et extra stallum abbatis, et ad sequens Capitulum Cistercium veniat super hoc veniam petiturus. Abbas de Blace hoc ei denuntiet, et dicat ei ut respondeat de eo quod dicitur suscepisse locum ad abbatiam construendam, sine licentia Capituli generalis. 26 Abbas de Pomoc qui equitavit cum chryrotecis et pellibus, et pileo ferrato et botis, tribus diebus sit in levi culpa, uno eorum in pane et aqua. Pro infirmitate tamen quam praetendit multum parcitur ei a Capitulo generali, quod ne alicubi aliquando fiat durius inhibetur. 27 Abbas Claraevallis qui vocavit episcopum in visitatione de Pabulis, et quia minus ordinate dicitur abbatem de Moris, promovisse, tribus diebus sit in levi culpa. Et pro infirmitate sua parcitur ei ne sit in pane et aqua. 28 Abbas Casemarii cui specialiter a Capitulo generali mandatum est ut veniret anno praeterito de excessu suo responsurus et non venit, omni sexta feria sit in pane et aqua et extra stallum abbatis, donec Cistercio se praesentet, et nisi sequenti Capitulo se praesentaverit, depositum se esse cognoscat. Abbas de Fossa-Nova hoc ei denuntiet. 29 Abbas Vallis-Ecclesiarum qui speciale mandatum accepit a Capitulo generali ut veniret responsurus de duobus monachis et converso quos Petro Ferrandi commodaverat, sequenti anno Capitulo se praesentet, omni occasione postposita, super hoc veniam petiturus. Abbas de Oliva hoc ei denuntiet. 30 Abbas de Quinguevoda qui non renuntiavit de fundatione abbatiae quod ei commissum fuerat, poenam statutam super hoc sustineat, scilicet ut tribus diebus sit in levi culpa, uno eorum in pane et aqua. Abbas Claraevallis hoc ei nuntiet. 31 Abbates de Vaverleia, de Gardona, et de Rieval, pecuniam quam collegerunt pro interdicto Angliae, usque ad Pascha Cistercium mittant, et nisi miserint ex tunc, omni sexta feria sint in pane et aqua. Abbas Claraevallis hoc eis faciat nuntiari. 32 Monachi de Fontanis in Anglia, nimirum Guillelmus de Cantuaria, et Paulinus qui multa enormia occasione visitationis in domo de Lisa commiserunt, emittantur de domibus propriis non reversuri nisi per generale Capitulum, et pedites veniant Claramvallem, ultimi per annum in ordine permansuri, et omni sexta feria eiusdem anni sint in pane et aqua. Successori vero abbati de Fontanis praecipitur ut filiam suam de Lisa de cetero per se vel per abbatem alium Ordinis nostri visitare faciat. Abbas Claraevallis hoc ei denuntiet. 33 De abbate Risus Agni qui monachum suum ad questum praedicationis dicitur direxisse, et de quo alia inordinata dicuntur, committitur abbatibus Trizagii et S. Leonardi, qui ad domum accedentes, tam in capite quam in membris auctoritate Capituli quae corrigenda invenerint digne corrigant et emendent. 34 Praecipitur abbati Curiae-Dei, ut usque ad Pascha abbatem constituat in Hyran filia sua. 35 De Raymondo quondam abbate de Salas praecipitur ut usque ad Nativitatem Domini veniat ad abbatem de Stafarda, ipsius praecepto pariturus ; alioquin pro fugitivo habeatur. Abbas de Sancto-Galgano hoc ei denuntiet. 36 De monacho Altae Cumbae quondam abbate in Graecia, qui pecuniam moniali malae opinionis, ut dicitur, tradidit, et carnes in villa comedit et potionem accepit et se balneavit, de quo etiam alia inordinata dicta sunt, praecipitur ut usque ad Nativitatem Domini veniat Claramvallem, *ultimus* in ordine, et omni sexta feria sit in pane et aqua et per annum usque ad nutum Capituli generalis. Abbas Altae Cumbae hoc ei denuntiet. 37 Praecipitur abbati S. Anastasii ut usque ad Nativitatem Domini revocet monachos quos dicitur in abbatiam de Sylva misisse, qui nisi redire voluerint pro fugitivis habeantur. Abbas vero qui licentiam manendi eis dedit tribus diebus sit in levi culpa, uno eorum in pane et aqua. Abbas de Fossa Nova hoc ei nuntiet. 38 Abbas Sanctae Crucis qui reliquit Montem-Sanctae-Mariae tribus annis sine abbate, tribus diebus sit in levi culpa, uno eorum in pane et aqua, et usque ad Pascha abbatem ibi constituat, vel monachos vocet. Abbas de Cicador hoc ei denuntiet. 39 Prior de Perignaci qui cum missus esset ad Capitulum non venit, tribus diebus sit in levi culpa, uno eorum in pane et aqua. Abbas de Bella-Pertica hoc ei denuntiet. 40 Abbas de Faesia qui non venit ad Capitulum, poenam super hoc latam patiatur, omni sexta feria sit in pane et aqua et extra stallum abbatis donec Cistercio se praesentet. Abbas de Gundonio hoc ei denuntiet. 41 De abbate de Clariana de quo dicitur quod olim fugitivus transiit ad collegium nigrorum monachorum et electus est in abbatem, committitur abbati Caduini ut ad locum accedat, et auctoritate Capituli digne corrigat quae invenerit emendanda. Abbas de Gundonio hoc ei nuntiet et de Ardoel secundum ordinem similiter provideat. 42 Abbas de Spina qui non venit ad Capitulum, cum venire deberet, poenam super hoc scriptam sustineat, ut scilicet omni sexta feria sit in pane et aqua et extra stallum abbatis, donec Cistercio se praesentet et nihilominus ad sequens Capitulum accedat. Abbas de Sobrada hoc ei nuntiet. 43 Petitio abbatis Trium-Fontium de stagno faciendo, committitur abbatibus de Valle-Clara, de Ripatorio, de Morimundo et de Bolencort, qui rem diligenter inquirant quod utilitatis exinde consequatur abbatiae Trium-Fontium, quid damni patiatur abbatia de Chemino, et quod invenerint Domino Cistercii et abbati Claraevallis renuntient. Eisdem committitur de monacho qui manus temerarias iniecisse dicitur in abbatem proprium, qui etiam amotus per violentiam dicitur a columna super quam corpus Domini ponebatur. 44 Iniungitur abbatibus de Andrea et de Siloe ut personaliter accedant ad locum in quo dux de Charis vult construere abbatiam, qui diligenter considerent situm loci, possessiones, et omnia necessaria ad fundationem abbatiae, et quod invenerint, sequenti Capitulo procurent nuntiare. Abbas de Columba de Venetia hoc eis denuntiet. 45 Abbatibus Caleriae, et Vilerii, de Insula, qui commodaverunt conversos comiti de Bar, praecipitur ut conversos suos revocent in instanti ; qui, si reverti noluerint, pro fugitivis habeantur. Abbates autem qui licentiam dederunt, sex diebus sint in levi culpa, duobus eorum in pane et aqua. 46 Conversus de cellario Daccis qui abbatem Pontiniaci minus devote dicitur suscepisse, immo nihil penitus ei, excepto vini vasculo, ministrasse, pedes Pontiniacum veniat, abbatis Pontiniaci *arbitrio* pariturus. 47 Abbas Igniaci qui permittit conversos suos *Miserere mei Deus* septies alternatim dicere sexta feria loco VII psalmorum, propter novitatis praesumptionem et singularitatem, tribus diebus sit in levi culpa, et conversos taliter studeat emendare, ne de cetero audeat aliquis talia attentare. 48 Abbas de Trapa qui conversum unum cuidam saeculari dicitur commodasse, conversum suum revocet in instanti, et tribus diebus sit in levi culpa, uno eorum in pane et aqua. 49 De abbate de Roseriis qui novitios in minori aetate dicitur recepisse, committitur abbatibus de Aceio et de Monte-Sanctae Mariae, qui rem diligenter inquirant, et quod invenerint digne corrigant secundum Instituta Capituli generalis. 50 De monacho Prulliacensi nuncupato Petro heremita praecipitur ut in instanti revocetur a praedicatione Albigensium, nec ipse nec alius aliquis sine licentia Capituli generalis de cetero praedicationis officium audeat usurpare. Quod si quis usurpare praesumpserit, pro fugitivo habeatur. 51 Abbatibus de Anglia, de Hybernia, de Wallia, de Scotia, qui v cumenire deberent ad Capitulum non venerunt, districte praecipitur ut sine omni occasione ad sequens Capitulum veniant, de tanta et tam diuturna negligentia satisfacturi. Qui tunc non venerunt, auctoritate Capituli generalis depositos se esse cognoscant. Patres abbates hoc eis denuntient. 52 Conversi Fontis Frigidi qui conversum morti exposuerunt, eliminentur a domo propria non reversuri nisi per generale Capitulum et ultimi in ordine, et omni sexta feria sint in pane et aqua. Abbas Vallis-Magnae hoc eis denuntiet. 53 De abbate Fontineti qui dicitur novitium habere infra annos, committitur abbatibus de Ripatorio, et de Longo-Vado, qui ad locum accedentes digne corrigant quae corrigenda cognoverint, auctoritate Capituli generalis. 54 Querela abbatis Dalonensis contra abbatem Bonaudae Ruthenensis, committitur abbatibus Obazinae et Belli Loci, qui diligenter rem inquirant personaliter ad locum accedentes, et de scriptis allegationibus et inspectis instrumentis utriusque partis, quod invenerint, sub testimonio sigillorum suorum inclusum deferant ad Capitulum. 55 Querela quae vertitur inter abbates de Dora, de Quinquesuda, de Mellifonte, de Fontibus, de Fornasio, ex una parte, et Florentium et Joannem filium Bartholomei burgenses Sancti-Audomari ex alia parte, committitur Abbatibus Waverliae et de Tama, auctoritate Capituli terminanda. Abbas de Eleemosyna hoc eis denuntiet. 56 Querela Praepositi et conventus de Salebroc contra abbatem de Hausebroc committitur abbatibus de Eurebrac et de Harnesbroc, auctoritate Capituli terminanda. 57 Querela quae vertitur inter abbates de Trizaio et de Bona-Valle, committitur abbatibus Gratiae Dei, de Pinu, et de Stella, auctoritate Capituli terminanda. 58 Querela inter abbatem de Tironello et dominum Patricium de Chaureis, committitur abbatibus de Oratorio et de Persenia auctoritate Capituli terminanda. 59 Querela abbatum de Firmitate et de Fonteneto committitur Domino Cistercii. 60 Querela abbatum de Ripatorio et de Moris iterum committitur abbatibus Trium Fontium, Monasterii in Argona et de Bullencuria, auctoritate Capituli terminanda. 61 Querela abbatum de Karrazeto et de Monte Ramorum, committitur abbatibus de Ursaria et de Superaddo, qui convocatis partibus audiant allegata et instrumenta conspiciant, et redactis in scriptum quae audierint et viderint, ad sequens Capitulum sub testimonio sigillorum suorum, satagant nuntiare. 62 De monialibus Brollii quae nimis propinquae dicuntur esse mansionibus monachorum, tantum bosculo distantes, ad quas omnes dicuntur saeculares venire et colloqui in nemore propinquo, unde potest venire scandalum et periculum animarum, committitur abbati Savigniaci qui locum adeat, et tale remedium adhibeat ad praedicta quod Ordini proveniat ad honestatem et animabus proficiat ad salutem. 63 Querela abbatum Vallis Lucentis et de Escharlis committitur abbatibus Pontiniaci et Fontis Joannis, auctoritate Capituli generalis terminanda. 64 Abbas de Ré, qui terminos abbatiae suae ita propinquos constituit ut fere pateat aditus mulieribus, et qui celebravit missam in qua diaconus noviter ordinatus cum legisset evangelium, egrediens in appendicium contiguum oratorio de manu matris suae recepit oblationem, sex diebus sit in levi culpa duobus eorum in pane et aqua. Terminos autem abbatiae taliter ordinet abbas et sepiat, quod ingressus mulierum illicitus longius arceatur. 65 Abbas de Fontanis in Turonia qui inhibuit monacho ingressum in abbatiam suam, quia conventus dispersus erat, tribus diebus sit in levi culpa, uno eorum in pane et aqua. 66 Conceditur regi Hungariae ut cum iter arripuerit ad terram Ierosolimitanam, liceat ei secum habere duos monachos cum converso. Caveat tamen abbas ne hac occasione monachos suos ei tradat antequam iter arripuerit. 